Kataguhan garumbung atawa katadaan garumbung (basa Inggris: herd immunity) adalah sabuting bantuk palindungan kada langsung matan panyakit manjangkit nang tajadi wayah sapalih ganal garumbung jadi taguh tahadap jangkitan, kawa malalui jangkitan sabalumnya, jadi urang nang kada taguh umpat talindungi. Dalam garumbung nang sapalih ganal urangnya baisi kataguhan (bubuhannya ngini kada mungkin baumpat di pajangkitan panyakit), rantai jangkitan kamungkinan ganal taganggu jadi panjangkitan panyakit pacangan tamandak. Sasain ganal urang nang taguh dalam sabuting garumbung, sasain halus kamungkinan urang nang kada taguh cagar bajapaian lawan urang tajangkit. Hal ngini cagar mambantu malindungi urang nang kada taguh matan jangkitan.

Sasaurang kawa jadi taguh lawan cara wigas matan jangkitan sabalumnya atawa malalui pamaksinan. Sapalih urang kada 
kawa jadi taguh marga alasan kawigasan, kaya imunodefisiensi atawa imunosupresi, jadi gasan urang-urang kaya ngini, kataguhan garumbung adalah cara palindungan nang liwar panting. Imbah ambang atawa angka tatantu tacapai, kataguhan garumbung cagar mahilangakan panyakit matan sabuting garumbung sacara batahap. Pahilangan panyakit ngini, lamun tajadi di sabarataan dunia, kawa mangurangi jumlah jangkitan jadi nul sacara tatap, nang disambat pamusnahan atawa pambarantasan panyakit. Kataguhan garumbung nang dibantuk malalui pamaksinan tajadi di pambarantasan variola wayah tahun 1977 wan baumpat tahadap pangurangan frekuensi panyakit lainnya. Kataguhan garumbung kada balaku gasan sabarataan panyakit wan wastu gasan panyakit nang sipatnya manjangkit, yaitu panyakit nang kawa dijangkitakan matan saikung urang ka urang lain. Tetanus, misalnya, basipat manjangkit, tagal kada manjangkit, jadi kataguhan garumbung kada balaku.

Kataguhan garumbung diakui sawagai kajadian nang tajadi sacara alami wayah 1930-an, wayah dijanaki lamun imbah sapalih ganal anak jadi taguh lawan karumut, jumlah jangkitan puga sakalinya manurun gasan pahadangan waktu, tamasuk di antara kakanakan nang rantan. Matan wayah ngitu, pamaksinan awam digawi gasan mamicu timbulnya kataguhan garumbung wan tabukti bakulih mancagah panyabaran banyak panyakit manjangkit. Panampikan lawan pamaksinan mangganggu timbulnya kataguhan garumbung wan mamungkinakan panyakit nang sabujurnya kawa dicagah tatap ada atawa cungul pulang di masarakat nang baisi tingkat pamaksinan nang kada mumpuni.

Polio wan difteri adalah cuntuh panyakit nang samustinya sudah hilang, tagal cungul pulang di Indunisia marga kalalaian wan sikap antipaksin. Di Aceh, wastu 8% anak nang dipaksin MR (measles and rubella - karumut wan karumut jerman), samantara tujuan pamarintah adalah 95% pamaksinan hanyar kawa tabantuk kataguhan garumbung.

Kataguhan garumbung wayah pandimi Covid-19 
Kataguhan garumbung lawan Covid-19 diujutakan lawan malindungi urang malalui pamaksinan, lain lawan mambiarakan masarakat tajangkit ulih patogen panyabab panyakit. Vaksin malatih sistim kataguhan awak gasan maulah protein nang malawan panyakit, nang dipinandui sawagai 'antibodi', kaya nang pacangan tajadi wayah sasaurang tajangkit sabuah panyakit. Vaksin bagawi kadada maulah saurang garing wan tajangkit sabuah pirus. Urang nang dipaksin dilindungi matan sabuting panyakit nang manjangkitakan patogen, hal ngitu pacangan mamagat rantai pajangkitan.

Gasan mancapai kataguhan garumbung lawan aman wayah pandimi Covid-19, sapalih ganal garumbung masarakat parlu dipaksin gasan manurunakan jumlah kasabarataan pirus nang kawa manyabar di sabarataan garumbung. Salah sabuting tujuan maupayaakan kataguhan garumbung adalah gasan manjaga garumbung rantan nang kada kawa dipaksin (misalnya marga kaadaan kawigasan kaya tanggalan alergi lawan paksin) aman wan talindungi matan panyakit ngitu.

Jujuhutan